แรงซื้อกลุ่ม GULF หนุน SET ปิดเช้าบวก 4 จุด โบรกมองบ่ายแกว่งตัวกรอบ 1,650-1,660
SET ปิดเช้าบวก 4 จุด อานิสงส์แรงซื้อกลุ่ม GULF หนุนดัชนี อีกทั้งหุ้นสินค้าเกษตรปรับขึ้นตอบรับความคาดหวังยอดรีสต็อกข้าวโพดหลังเฮอริเคนถล่มสหรัฐ แนวโน้มบ่ายนี้คาดตลาดแกว่งในกรอบ ให้แนวต้าน 1,660 จุด แนวรับ 1,650 จุด 
7 ก.ย. 2564

โดยนักวิเคราะห์ กล่าวว่า ตลาดหุ้นไทยเช้านี้ปรับตัวขึ้น ได้แรงหนุนจากกลุ่ม GULF ช่วยดันดัชนี ประกอบด้วย บมจ.กัลฟ์ เอ็นเนอร์จี ดีเวลลอปเมนท์ หรือ GULF, บมจ.อินทัช โฮลดิ้งส์ หรือ INTUCH และ บมจ.แอดวานซ์ อินโฟร์ เซอร์วิส หรือ ADVANC หลังจากนายสารัชถ์ รัตนาวะดี กรรมการและประธานเจ้าหน้าที่บริหาร GULF พร้อมด้วยทีมผู้บริหาร GULF เข้ามาเป็นกรรมการ INTUCH ทำให้เริ่มเห็นเค้าโครงที่ GULF เข้ามาดูแล INTUCH และคาดว่า INTUCH จะจ่ายเงินปันผลสูง รวมถึงโอกาสการขายสินทรัพย์ด้านโทรคมนาคมเข้ากองทุนโครงสร้างพื้นฐาน และจะเห็น Synergy ในระยะยาว
นอกจากนี้ยังได้แรงซื้อหุ้น บมจ.อกริเพียว โฮลดิ้งส์ หรือ APURE และบมจ.ซันสวีท หรือ SUN ที่ดีดตัวแรงรับอานิสงส์หลังพายุเฮอริเคนฝั่งสหรัฐผ่านไปแล้ว ทำให้คาดหวังจะมีการเร่ง Restock ข้าวโพดก่อนที่พายุจะกลับเข้ามาอีกเกรงจะกระทบท่าเรือสหรัฐ ซึ่งทั้ง APURE และ SUN เป็นผู้ส่งออกข้าวโพดรายใหญ่ของไทย
อีกทั้งยังมีปัจจัยนอกที่ตัวเลขส่งออกและนำเข้าของจีนออกมาดีกว่าคาด ทำให้ตลาดหุ้นเอเชียเช้านี้ส่วนใหญ่บวก โดยตลาดหุ้นจีนและฮ่องกงบวก 0.60%
สำหรับแนวโน้มในตลาดช่วงบ่ายนี้คาดว่าจะเคลื่อนไหวในกรอบ โดยรอการประชุมธนาคารกลางยุโรป (ECB) ในวันที่ 9 ก.ย.นี้ และติดตามผลการประชุมคณะรัฐมนตรี (ครม.) เกี่ยวกับประเด็นที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค.ที่จะยกเลิกการใช้ พ.ร.ก.การบริหารราชการในสถานการณ์ฉุกเฉิน และยุบ ศบค.ในการประชุมวันที่ 10 ก.ย.นี้
อย่างไรก็ดีพร้อมให้แนวต้านที่ 1,660 จุด แนวรับที่ 1,650 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
GULF มูลค่าการซื้อขาย 3,135.22 ล้านบาท ปิดที่ 42.25 บาท เพิ่มขึ้น 0.50 บาท
ADVANC มูลค่าการซื้อขาย 2,836.95 ล้านบาท ปิดที่ 197.00 บาท เพิ่มขึ้น 5.50 บาท
INTUCH มูลค่าการซื้อขาย 1,656.67 ล้านบาท ปิดที่ 90.00 บาท เพิ่มขึ้น 3.25 บาท
BANPU มูลค่าการซื้อขาย 1,492.00 ล้านบาท ปิดที่ 12.80 บาท ลดลง 0.10 บาท
CPALL มูลค่าการซื้อขาย 1,406.97 ล้านบาท ปิดที่ 63.50 บาท เพิ่มขึ้น 1.00 บาท
 